DA Den Europæiske Unions Tidende L 272/47

KOMMISSIONENS GENNEMFØRELSESAFGØRELSE

af 10. oktober 2013

om EU-tilskud til overvågning og andre aktioner af hastende karakter gennemført i Estland, Letland, Litauen og Polen over for afrikansk svinepest i tilgrænsende tredjelande

(meddelt under nummer C(2013) 6540)

(Kun den estiske, den lettiske, den litauiske og den polske udgave er autentiske)

(2013/498/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 8,

under henvisning til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (2), særlig artikel 84, og

ud fra følgende betragtninger:

(1) Afrikansk svinepest er en infektiøs, normalt dødbringende, virussygdom hos tamsvin og vildsvin, som forårsager alvorlige forstyrrelser i samhandelen inden for Unionen med og eksport til tredjelande af levende svin og produkter fra svin.

(2) Efter bekræftet forekomst af afrikansk svinepest i Georgien i 2007 spredtes sygdommen til Den Russiske Føderation, hvor der er rapporteret om adskillige udbrud af sygdommen hos svin og vildsvin i hele den europæiske del af Rusland. Endvidere rapporterede Hviderusland i juni 2013 om et bekræftet udbrud af afrikansk svinepest hos svin i hobbybesætninger i regionen Grodno ca. 40 km fra Litauen og tæt på grænsen til Polen.

(3) Situationen med hensyn til afrikansk svinepest i lande, der grænser op til Den Europæiske Union, er en direkte trussel mod svinebedrifterne i Unionen, da virusset kan blive indslæbt til de medlemsstater, der grænser op til de inficerede tredjelande, via vildsvin, som kommer ind i Unionen fra inficerede områder, men også via køretøjer, der har transporteret levende dyr og foder eller via ikke-godkendt indførsel til Unionen af produkter fra svin.

(4) Risikoen for, at afrikansk svinepest indslæbes i Unionen, er højere for Estland, Letland, Litauen og Polen som følge af fremkomsten og udviklingen af sygdommen i det tilgrænsende område i Hviderusland og Den Russiske Føderation, og de har underrettet Kommissionen og de øvrige medlemsstater om de foranstaltninger, de agter at vedtage for at beskytte deres område og andre medlemsstaters område.

(5) Estland, Letland, Litauen og Polen har gennemført overvågning med henblik på tidlig diagnosticering af afrikansk svinepest hos både vildsvin og tamsvin, og de har styrket oplysningsniveauet og beredskabet som led i deres beredskabsplaner, der er udarbejdet i overensstemmelse med Rådets direktiv 2002/60/EF (3), for at sikre hurtig reaktion, hvis der indslæbes afrikansk svinepest. Litauen er direkte truet af forekomsten af afrikansk svinepest på den anden side af grænsen i Hviderusland, og for at minimere risikoen for sygdomsspredning på Litauens område, hvis der indslæbes afrikansk svinepest, agter Litauen at oprette en stødpudezone på 10 kilometer langs grænsen til Hviderusland, hvor de vil reducere belægningsgraden af modtagelige værter ved at tilskynde til, at der slagtes svin, og at der ikke genindsættes svin på svinebedrifter.

(6) Vildsvin, der bevæger sig på tværs af grænser mellem de sygdomsramte tredjelande og Unionen, indebærer en risiko for, at der indslæbes afrikansk svinepest, især i visse områder med intensivt landbrug, hvor vildsvin tiltrækkes af afgrøder. Som en risikoreducerende foranstaltning på kort sigt agter Litauen — i et forsøg på at reducere denne risiko og baseret på de foreliggende foreløbige forskningsdata om effektiviteten ved anvendelse af repellenter bestående af syntetiske lugtstoffer, som tyder på en ret høj effektivitet i et relativt langvarigt tidsrum — at anvende disse repellenter i nogle områder i landet tæt på den østlige grænse for at holde vildsvin ude fra marker med majs og andre afgrøder.

(7) Rengøring og desinfektion af køretøjer, der muligvis har været i kontakt med afrikansk svinepest-virus, er en af forholdsreglerne mod indslæbning af afrikansk svinepest til Unionen. Derfor blev der ved Kommissionens gennemførelsesafgørelse 2013/426/EU (4) fastsat visse forholdsregler mod indslæbning til Unionen af afrikansk svinepest fra Hviderusland og Den Russiske Føderation, og det blev fastsat, at køretøjer, der har transporteret levende dyr og foder, og som kommer ind i Unionen fra sygdomsramte områder, er ordentligt rengjort og desinficeret, og at sådan rengøring og desinficering er behørigt dokumenteret.

(8) Uanset bestemmelserne i Kommissionens forordning (EF) nr. 206/2009 (5) er risikoen for indslæbning til Unionen af afrikansk svinepest via sendinger til eget forbrug, der indeholder svineprodukter, der sendes pr. post eller transporteres i bagage tilhørende rejsende fra især Hviderusland og Den Russiske Føderation, større end ubetydelig og kræver yderligere kontrol på indgangsstedet.

(9) Dertil kommer, at en bred vifte af aktører, herunder dyrlæger, erhvervs- og fritidslandbrugere, lastbilchauffører, toldklarerere, passagerer og den brede offentlighed bør gøres opmærksomme på de risici, der er forbundet med indslæbning af afrikansk svinepest og konsekvenser heraf ved hjælp af målrettede oplysningskampagner.

(10) I den første uge af august 2013 fremsendte Estland, Letland, Litauen og Polen deres respektive planer og første overslag over udgifter til gennemførelse af aktioner af hastende karakter i områder, der anses for at være udsat for risiko for indslæbning af afrikansk svinepest fra Hviderusland og Den Russiske Føderation. Der er behov for finansiel støtte til personale for at sikre gennemførelsen af de overvågningsaktiviteter, der er fastsat i de forelagte planer. Planerne er blevet undersøgt af Kommissionen med henblik på EU-tilskud og blev fundet i overensstemmelse med direktiv 2002/60/EF.

(11) De foranstaltninger, som Estland, Letland, Litauen og Polen gennemfører for direkte at begrænse risikoen for indslæbning af sygdommen til Unionen, nemlig rengøring og desinficering af køretøjer, bør medfinansieres med en sats på 100 %.

(12) Den supplerende overvågning, der gennemføres af Estland, Letland, Litauen og Polen i de områder, hvor risikoen for indslæbning af sygdommen er større, og de aktioner, de pågældende medlemsstater iværksætter inden for rammerne af oplysningskampagnen, bør medfinansieres med en sats på 50 %.

(13) De foranstaltninger, som Litauen gennemfører med anvendelse af repellenter i afgrænsede højrisikoområder tæt på landets østlige grænse for at begrænse risikoen for indslæbning af sygdommen til Unionen via vildsvin, bør medfinansieres med en sats på 50 %. De særlige aktioner, som Litauen gennemfører for at reducere belægningsgraden af svin på grænsen til Hviderusland, bør medfinansieres med en sats på 30 %.

(14) Som følge af foranstaltningernes hastende karakter bør der kunne ydes EU-tilskud til udgifter afholdt af Estland, Letland, Litauen og Polen siden den 2. juli 2013, som er datoen for meddelelsen af aktioner af hastende karakter.

(15) I henhold til artikel 8, stk. 3, i beslutning 2009/470/EF skal de støtteberettigede udgifter og EU-tilskuddet fastsættes. Da det imidlertid er nødvendigt at forhindre urimelige udgifter for EU-budgettet, skal der fastsættes maksimumsbeløb, som afspejler en rimelig betaling for visse overvågningsaktiviteter.

(16) Rimelig betaling er betaling for materiale eller en tjenesteydelse til en pris, der står i rimeligt forhold til markedspriserne. I afventning af kontrol på stedet foretaget af Kommissionen bør der på nuværende tidspunkt godkendes et særligt EU-tilskud til Estland, Letland, Litauen og Polen.

(17) For at tilskuddet kan udbetales, kræves det, at de planlagte foranstaltninger reelt er blevet gennemført, og at myndighederne indgiver alle de nødvendige oplysninger til Kommissionen.

(18) Eftersom de planer, der er forelagt af Estland, Letland, Litauen og Polen om aktioner af hastende karakter over for indslæbning af afrikansk svinepest fra Hviderusland og Den Russiske Føderation gennemført i 2013, er en tilstrækkeligt detaljeret ramme, jf. artikel 94 i Kommissionens delegerede forordning (EU) nr. 1268/2012 (6), er nærværende afgørelse en finansieringsafgørelse vedrørende de udgifter, der er omhandlet i arbejdsprogrammet for tilskud.

(19) Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE AFGØRELSE:

Artikel 1

1. Som led i aktionerne af hastende karakter over for afrikansk svinepest, der gennemføres af Estland, Letland, Litauen og Polen i 2013, skal de pågældende medlemsstater have ret til specifikt EU-tilskud til de udgifter, der er afholdt til overvågningsaktiviteter og serologiske og virologiske laboratorieundersøgelser, som er udført på prøver, der er udtaget efter den 1. juli 2013 i forbindelse med overvågning af tamsvin og vildsvin i de pågældende medlemsstater.

2. EU-tilskuddet fastsættes til 50 % af udgifter afholdt af Estland, Letland, Litauen og Polen til de i stk. 1 omhandlede aktiviteter, dog højst:

i) 15 000 EUR til Estland

ii) 80 000 EUR til Letland

iii) 46 000 EUR til Litauen

iv) 20 000 EUR til Polen.

3. De maksimumsbeløb, der godtgøres Estland, Letland, Litauen og Polen for de i stk. 1 omhandlede aktiviteter, må ikke overstige i gennemsnit:

i) 0,5 EUR pr. tamsvin, der udtages prøver af

ii) 5 EUR pr. vildsvin, der udtages prøver af

iii) 2 EUR pr. ELISA-test

iv) 10 EUR pr. PCR-test

v) 10 EUR pr. virologisk test.

4. De udgifter til de i stk. 1 omhandlede foranstaltninger, hvortil der kan ydes EU-tilskud, begrænses til de udgifter, som medlemsstater har til:

a) laboratorietest i) indkøb af testkit, reagenser og alle identificerbare hjælpematerialer, som specifikt anvendes til gennemførelse af laboratorietest ii) personale, uanset ansættelsesforhold, hvis arbejdsopgaver udelukkende eller delvis består i gennemførelse af test i laboratoriets lokaler

b) personale, uanset ansættelsesforhold, hvis arbejdsopgaver udelukkende eller delvis består i gennemførelse af andre overvågningsaktiviteter under programmerne end laboratorietest

c) generalomkostninger svarende til 7 % af summen af de i litra a) og b) omhandlede omkostninger.

De personaleudgifter, der er omhandlet i litra a), nr. ii), og litra b), vedrører kun de faktiske lønninger plus bidrag til sociale sikringsordninger og andre lovbestemte udgifter, der indgår i vederlaget.

Artikel 2

1. Som led i aktionerne af hastende karakter over for afrikansk svinepest, der gennemføres af Estland, Letland, Litauen og Polen i 2013, skal de pågældende medlemsstater have ret til specifikt EU-tilskud til de udgifter, der er afholdt til indkøb af udstyr og hjælpematerialer til rengørings- og desinficeringsaktiviteter, der er gennemført i disse medlemsstater efter den 1. juli 2013.

2. EU-tilskuddet fastsættes til 100 % af udgifter afholdt af Estland, Letland, Litauen og Polen til de i stk. 1 omhandlede aktiviteter, dog højst:

a) 20 000 EUR til Estland

b) 735 000 EUR til Letland

c) 738 000 EUR til Litauen

d) 98 000 EUR til Polen.

Artikel 3

1. Som led i aktionerne af hastende karakter over for afrikansk svinepest, der gennemføres af Estland, Letland, Litauen og Polen i 2013, skal de pågældende medlemsstater have ret til specifikt EU-tilskud til de udgifter, der er afholdt til oplysningskampagner, der er gennemført i disse medlemsstater efter den 1. juli 2013.

2. EU-tilskuddet fastsættes til 50 % af udgifter afholdt af Estland, Letland, Litauen og Polen til de i stk. 1 omhandlede aktiviteter, dog højst:

a) 10 000 EUR til Estland

b) 14 000 EUR til Letland

c) 40 000 EUR til Litauen

d) 25 000 EUR til Polen.

Artikel 4

1. Som led i aktionerne af hastende karakter over for afrikansk svinepest, der gennemføres af Litauen i 2013, skal den pågældende medlemsstat have ret til specifikt EU-tilskud til de udgifter, der er afholdt til indkøb af repellenter over for vildsvin, der anvendes i udvalgte højrisikoområder efter den 1. juli 2013.

2. EU-tilskuddet fastsættes til 50 % af Litauens udgifter til de i stk. 1 omhandlede aktiviteter, dog højst 30 000 EUR.

Artikel 5

1. Som led i aktionerne af hastende karakter over for afrikansk svinepest, der gennemføres af Litauen i 2013, skal den pågældende medlemsstat have ret til specifikt EU-tilskud til de udgifter, der er afholdt til at yde kompensation til svineejere for tab forårsaget af tidlig slagtning i stødpudezonen på 10 kilometers dybde langs grænse til Hviderusland.

2. EU-tilskuddet fastsættes til 30 % af Litauens udgifter, dog højst 600 000 EUR.

Artikel 6

1. Det i artikel 1-4 omhandlede EU-tilskud udbetales på grundlag af:

a) en endelig teknisk rapport i overensstemmelse med bilag I om den tekniske gennemførelse af overvågningsforanstaltningerne omhandlet i artikel 1, herunder de opnåede resultater i perioden 2. juli 2013-31. december 2013

b) en endelig finansiel rapport i elektronisk form i overensstemmelse med bilag II om de udgifter, der er afholdt i perioden 2. juli 2013-31. december 2013

c) resultaterne af kontrol på stedet i henhold til artikel 11, stk. 1, i beslutning 2009/470/EF.

Dokumentationen, der understøtter de i litra a) og b) omhandlede rapporter, gøres tilgængelig i forbindelse med kontrol på stedet foretaget af Kommissionen, jf. litra c).

2. Den i stk. 1, litra a) og b), omhandlede endelige tekniske rapport og endelige finansielle rapport fremlægges senest den 30. april 2014. Overholdes denne tidsfrist ikke, reduceres EU-tilskuddet med 25 % for hver kalendermåned, fristen overskrides, medmindre forsinkelsen skyldes behørigt begrundede omstændigheder.

Artikel 7

Denne afgørelse er rettet til Republikken Estland, Republikken Letland, Republikken Litauen og Republikken Polen.

Udfærdiget i Bruxelles, den 10. oktober 2013. På Kommissionens vegne Tonio BORG Medlem af Kommissionen

(1) EUT L 155 af 18.6.2009, s. 30.

(2) EUT L 298 af 26.10.2012, s. 1.

(3) Rådets direktiv 2002/60/EF af 27. juni 2002 om specifikke bestemmelser for bekæmpelse af afrikansk svinepest og om ændring af direktiv 92/119/EØF for så vidt angår Teschener syge og afrikansk svinepest (EFT L 192 af 20.7.2002, s. 27).

(4) Kommissionens gennemførelsesafgørelse 2013/426/EU af 5. august 2013 om forholdsregler mod indslæbning af afrikansk svinepest-virus til Unionen fra visse tredjelande eller dele af tredjelande, hvor det er bekræftet, at sygdommen forekommer, og om ophævelse af afgørelse 2011/78/EU (EUT L 211 af 7.8.2013, s. 5).

(5) Kommissionens forordning (EF) nr. 206/2009 af 5. marts 2009 om indførsel til Fællesskabet af sendinger af animalske produkter til eget forbrug og om ændring af forordning (EF) nr. 136/2004 (EUT L 77 af 24.3.2009, s. 1).

(6) Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362 af 31.12.2012, s. 1).

BILAG I Endelig teknisk rapport om overvågningsforanstaltningerne vedrørende afrikansk svinepest hos vildsvin og tamsvin Medlemsstat: Dato: 1. Teknisk evaluering af situationen: 1.1. Epidemiologiske kort: 1.2. Oplysninger om overvågningen: Medlemsstat Antal tamsvin omfattet af prøveudtagningen Antal vildsvin omfattet af prøveudtagningen Testtype (1) Antal test Antal positive tamsvin Antal positive vildsvin I alt i 2013 2. Oplysninger om, hvorvidt målene er nået, og tekniske vanskeligheder: 3. Yderligere epidemiologiske oplysninger: epidemiologiske undersøgelser, fundne døde dyr, aldersfordelingen af positive reagenter, fundne læsioner osv.: (1) Angiv: ELISA, PCR, Ag-ELISA, virusisolation, andet (specificeres).